Mitandrema ny Momba Tenanareo - general-conference
Mitandrema ny Momba Tenanareo
Nataon’ ny Loholona Anthony D. Perkins
Ao amin’ ny Fitopololahy
[M]ijanòna eo amin’ ny lalan’ ny fivoarana ao amin’ ny fisoronana amin’ ny alalan’ ny fanamafisanareo orina ny fiovam-ponareo sy ny fampatanjahana ny fianakavianareo. … Ialao ireo zava-mandoza amin’ ny fampandriana sofina amin’ ireo famantarana ara-panahy milaza hoe “Tandremo” izay napetrak’ Andriamanitra sy ireo mpaminany eny amin’ ny lalantsika.
10491_654_33perkins
Fony aho zatovolahy dia manao dia amin’ ny fiarakodia mamakivaky ny Tendrombohitra Montagnes Rocheuses eto Amerika izahay mba hitsidika ny raibe sy renibenay. Manomboka amin’ ny lohasaha misy alan-drambiazina vahiny ny lalana, avy eo mihanika amin’ ny havoana somary misolampy rakotra hazo-kesika, ary farany mipoitra amin’ ny kirihitry ny hazo peuplier sy sahalava eny an-tampon-tendrombohitra izay azo hitazanana araka izay lavitra indrindra takatry ny maso.
Tsy azo antoka loatra anefa ity lalana mahafinaritra ity. Amin’ ny sisin’ ny ilan-tendrombohitra mikisilasila no namakiana ny ampahany betsaka amin’ ilay lalana. Mba hiarovana ireo mpandalo dia nasian’ ireo mpanorina lalana arofanina amin’ ny sisin-dalana sy takela-by famantarana izay mivaky hoe: “Tandremo: Misy Vato Milatsaka.” Maro ny antony hanasiana ireo fampitandremana ireo. Miparitaka eny amin’ ny sisin’ ny renirano ery ambany lavitra amin’ ny lalana ireo vato sy bolongam-bato. Tsindraindray dia afaka mahita fiara potika ery ambanin’ ny hantsana izahay, mampiseho ny loza nahazo ireo mpamily tsy nanaraka ny fampitandremana.
Fianianana sy Fanekempihavanan’ ny Fisoronana
Ry rahalahy, ianareo tsirairay avy dia efa niditra, na hiditra ato ho ato, amin’ ny fianianana sy fanekempihavanana izay an’ ny fisoronana Melkizedeka.1 Ahitana dia mitodika mankany an-danitra ao anatin’ izany fanekempihavanana izany izay miantomboka amin’ ny fandraisana ny fisoronana ambanimbany kokoa sy ny fisoronana ambonimbony kokoa, avy eo mandroso amin’ ny alalan’ ny filofosana amin’ ny antsontsika, ary mihanika hatrany mankany amin’ ireo fitahiana lehibe indrindra avy amin’ Andriamanitra mandrapahazoantsika “izay rehetra ananan’ ny Ra[y].”2
Nametraka takela-pamantarana maneho fampitandremana ho amin’ ny diantsika ilay mpahary feno fahendrena namorona izany lalana selestialy izany. Mitahiry ity fampitandremana mitaky fandinihan-tena ity ny fianianana sy fanekempihavanan’ ny fisoronana manao hoe: “Ary omeko anareo ankehitriny ny didy mba hitandremanareo ny momba ny tenananareo.”3
Nahoana no asain’ Andriamanitra mitandrina isika? Fantany fa tena misy4 i Satana izay mikatsaka ny hisintona antsika hidina any amin’ ny hantsan’ ny fahoriana.5 Fantatr’ Andriamanitra ihany koa fa miafina ao anatin’ ny mpihazona ny fisoronana ny maha-“olona araka ny nofo”6 azy izay “mora manalavitra”7 Azy. Noho izany no hanasan’ ireo mpaminany antsika “[hanary] ny toetra taloha”8 ary “hitafy an’ i Kristy”9 amin’ ny alalan’ ny finoana, ny fibebahana, ireo ôrdônansin’ ny famonjena ary ny fiainana isanandro ny filazantsara.
Fialana amin’ ireo Zava-mandoza
Eo am-pihanihana ilay lalan’ ny fisoronana dia mety voasakana ny fivoarana ara-panahin’ ny tovolahy na lehilahy iray raha toa ka tsy mahavita mitandrina. Moa ve efa nanaitra sy nahavaky fo anao ny fahalavoana tsy nampoizina nahazo ny zatovolahy iray tena niavaka, na ny misiônera iray vao tafaverina, na ny mpitarika iray manan-kaja ao amin’ ny fisoronana, na ny olona iray izay tianao ao amin’ ny fianakaviana?
Ohatra iray mampalahelo maneho ny fandanindaniam-poana ny herin’